Document ID: 32001D0100

Απόφαση της Επιτροπής
της 22ας Ιανουαρίου 2001
περί τροποποιήσεως για τρίτη φορά της απόφασης 95/125/ΕΚ σχετικά με το καθεστώς που ισχύει στη Γαλλία σε ό,τι αφορά τη λοιμώδη αιματοποιητική νέκρωση και την ιογενή αιμορραγική σηψαιμία
[κοινοποιηθείσα υπό τον αριθμό Ε(2001) 123]
(Κείμενο που παρουσιάζει ενδιαφέρον για τον ΕΟΧ)
(2001/100/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν την εμπορία ζώων και προϊόντων υδατοκαλλιέργειας(1), όπως τροποποιήθηκε τελευταία από την οδηγία 98/45/ΕΚ(2), και ιδίως το άρθρο 5 παράγραφος 2,
Εκτιμώντας τα ακόλουθα:
(1) Τα κράτη μέλη δύνανται να αποκτήσουν για μία ή περισσότερες περιοχές το καθεστώς εγκεκριμένης ζώνης απαλλαγμένης από τη λοιμώδη αιματοποιητική νέκρωση (ΛΑΝ) και την ιογενή αιμορραγική σηψαιμία (ΙΑΣ).
(2) Ο κατάλογος των εγκεκριμένων ζωνών στη Γαλλία καταρτίστηκε με την απόφαση 95/125/ΕΚ της Επιτροπής(3), όπως τροποποιήθηκε τελευταία από την απόφαση 1999/550/ΕΚ(4).
(3) Μόνον οι ζώνες που πληρούν τις απαιτήσεις του άρθρου 5 της ογηγίας 91/67/ΕΟΚ μπορούν να εγκριθούν.
(4) Η Γαλλία κοινοποίησε ένα κρούσμα της ΛΑΝ στην εγκεκριμένη ζώνη που αναφέρεται ως "το τμήμα της υδρολογικής λεκάνης του ποταμού Λίγηρα που βρίσκεται ανάντη της υδρολογικής λεκάνης του Huisne από τις πηγές του υδάτινου ρεύματος μέχρι το φράγμα Ferté-Bernard".
(5) Συνεπώς, η ζώνη αυτή δεν ανταποκρίνεται πλέον στις απαιτήσεις του άρθρου 5 της οδηγίας 91/67/ΕΟΚ, όσον αφορά τη ΛΑΝ.
(6) Όσον αφορά τη ΛΑΝ, η ζώνη αυτή πρέπει να διαγραφεί από τον κατάλογο των εγκεκριμένων ζωνών που αναφέρονται στο παράρτημα, σημείο 2 "LOIRE-BRETAGNE", υδρολογικές λεκάνες, της απόφασης 95/125/ΕΚ.
(7) Η ζώνη αυτή συνεχίζει να είναι εγκεκριμένη όσον αφορά την ΙΑΣ.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 95/125/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 22 Ιανουαρίου 2001.

Labels: 19
7
0
6
18